Зы мазэ пIалъэу яритащ
КъБР-м и Iэтащхьэ Къанокъуэ Арсен республикэм и Правительствэм хэтхэм яIущIащ. Абы щытепсэлъыхьащ Къэбэрдей-Балъкъэр Республикэм къэпщытэныгъэ Iуэхухэр щригъэкIуэкIым УФ-м и Къэзыбж палатэм сэтей къищIа ныкъусаныгъэ псори гъэкIуэдыным хуэгъэзауэ ирагъэкIуэкIа лэжьыгъэм кърикIуахэм.
Зы махуэкIэ и пэ иту Правительствэм иригъэкIуэкIа зи мычэзу зэIущIэм КъБР-м и Iэтащхьэм къыщыхигъэщхьэхукIащ КъБР-м и республикэ бюджетыр зэрыпэмылъэщам и зэранкIэ щIыналъэр федеральнэ программэ зыбжанэр гъэзэщIэным ахъшэкIэ зэрыхэмыхьэфар. Къанокъуэ Арсен министрхэм яхуигъэуващ Къэзыбж палатэм сэтей къищIа ныкъусаныгъэ псори мазэ пIалъэм къитIасэу ягъэкIуэдыжыну икIи яжриIащ яхуэмыгъэзэщIэну къалэнхэр я пщэ далъхьэныр къагъэхъу зэрымыхъунур. «Программэм узэрыхыхьэн ахъшэ уимыIэмэ, абы ущIыхэтыни щыIэкъым», — къыхигъэщащ Къанокъуэ Арсен.
Республикэм и Iэтащхьэм Правительствэм къалэн щищIащ УФ-м и Къэзыбж палатэм къигъуэта ныкъусаныгъэхэм ящыщ дэтхэнэри зэхигъэкIыну, ахэр зэрагъэкIуэдыну «гъуэгу картэ» зэхалъхьэну икIи я лэжьыгъэм апхуэдэхэр дяпэкIэ къыщымыхъун папщIэ зэфIагъэкIыпхъэхэр яубзыхуну. Абы и лъэныкъуэкIэ жэуап зыхь гъэзэщIакIуэхэри къыхахын хуейщ.
Къанокъуэ Арсен Правительствэм хэтхэм ягуригъэIуащ Iуэхур ирамыгъэфIэкIуэжмэ, къулыкъущIэхэм ткIийуэ зэрабгъэдыхьэнур.
КъБР-м и Iэтащхьэмрэ
Правительствэмрэ
я пресс-IуэхущIапIэ.
